Sondag 3 Januarie 2021 - 'N GEMEENTE IN AFRIKA VIR DIE HELE WÊRELD
Jesus in die storms van my lewe
Wat is gesing?
Lied 509 asook Lied 476 was gesing. Lied 476 was die slotlied, en is geskryf deur Martin Luther in 1527.
Ek dink dit is gepas om aan die begin van 2021 n bietjie na te dink oor storms en waar ons as gelowiges staan as daar storms in ons lewe is. Ons almal verstaan dat storms n baie groter realiteit is in ons lewe as vroeer. Ons voel dit aan. Dis rondom ons. Elke keer as ons n masker aansit, is ons bewus van n vyand wat naby ons vir ons kan loer. Ons word gebombardeer met waarskuwings en verse. Dit is een soort storm. Ons gesondheid. Paulus sê dat ons is maar almal soos kleipotte wat maklik kan breek. Ons voel dit aan ons lyf en in ons bekende sirkel van kontakte.
Daar is natuurlik baie ander storms wat ons hierby kan voeg. Onsekerheid oor jou finansies is ook n storm wat hier in ons gemoed baklei word. N slegte draai in n verhouding met n vriend of iemand in ons huis. Die stormwolke lê soms donker en jy sien en hoop maar dat dit beter sal uitdraai as wat dit nou mag lyk. Ek is ook bewus van n veel groter storm waaroor min mense praat… n storm oor wat en hoe om oor God te dink. Is God nog hier? Gee Hy nog om? Praat Hy nog terug? Die Spreuke skrywer het die gevaar raak gesien dat jou denke met jou kan weghardloop. Daar skryf hy dat jy moet jou denke bewaar. Baken jou koers af en loop op daardie pad… dan sal dit goed gaan met jou. En dan is daar die storms van mislukking en skuldgevoelens wat ons kan opeet.
Die evangelie beteken eintlik goeie nuus. Ek wonder soms of ons nie makliker oor storms kan praat as om te praat oor goeie nuus in die storms van ons lewe nie. Ons is geleer van kindsbeen af dat elke donker wolk het n silwer randjie. En dikwels het dit vir my geklink soos iemand wat net nie n storm in die oë wil kyk en die bul by die horings wil pak nie.
Wat Markus as skrywer vir ons wil uitlig is dat wat ook al jou storm mag wees in 2021… Storms is n realiteit. Iemand het een keer gesê dat jy is of IN n storm, of kom so pas uit n storm, of is op pad na n storm. Storms gebeur. Met ons almal. Die nare moontlikheid is dat Jesus jou soms in n storm in lei. Ons teks vertel dat Jesus die opdrag gee om na die oorkant te vaar. Jesus gee my en jou die opdrag om 2021 in te vaar. Die dissipels, en ek en jy, weet nie van die storm nie, dit lyk na n goeie plan. En hul klim entoesiasties in die skuit na n nuwe avontuur.
Die goeie nuus is dat nie alle storms is ons eie skuld nie. Soms neem Jesus ons in n storm in. want wat jy in storms leer, kan nie in n klaskamer geleer word nie.
En dan gebeur die onwaarskynlike… life happens… en die storm tref hulle. Soos in die verhaal mooi beskryf probeer die dissipels alles in hul vermoë om die storm te hanteer. Jesus skynbaar uit die oog en nie deel van hul daaglikse planne en krisisplan nie. Die dissipels maak Jesus dan later wakker as die storm al hand uit ruk met n verwyt… Skeel dit U niks? Gee U nie om nie? Hoekom is U nie in my storm aktief besig nie? Hoekom maak U dit nie makliker nie? Ken jy daardie gedagtes wat opwel as die storm rof raak en jy besig is om kop te verloor? Ek ken dit!
Wat Markus mooi beskryf is dat Jesus nie verwyte het vir mense wat Hom die skuld wil gee vir hul situasie nie. Ons is geleer dat jy nie God is die hoek vaskeer en peper met jou vrae en twyfel nie. On shoor meer dat ons Hom moet loof en prys, as dat ons maar met God kan bots. En tog is dit so bevrydend dat Jesus nie hulle oorgee aan hul lot nie. Nêrens konfronteer Jesus mense wat opregte vrae en vertwyfelinge het nie. Hy nooi hulle altyd uit. Klim af van die boom. Kom bring jou vinger en kom druk dit hier in die spiker merke. Kom na My toe almal wat moeg en oorlaai is… en Ek sal jou rus gee.
Die goeie nuus is dat Jesus ons nie pak gee as ons worstel met Hom in ons storms nie.
Die goeie nuus is dat as die storm op sy ergste is, dan kan jy steeds na Jesus kyk en Hom innooi in die oplossing van die storm. Die goeie nuus is dat Jesus is saam met jou in die storm van jou lewe, al sien jy Hom nie raak nie. Al voel dit of Hy nie omgee nie. Al klink dit of Hy slaap soos Elia spot met die gode van die Baal profete. Skree net n bietjie harder… dalk slaap hy.
En dan staan Jesus op en hy praat met die storm. En die storm raak stil. Daar het n groot rustigheid gekom. Die boek Openbaringe praat van hoe dit eendag om die troon van God sal wees…. Daar is n see om die troon. Die see is glad en daar is n dieselfde rustigheid. En Johannes wil daar beskryf dat naby God is daar nie onrustigheid nie. Daar by die troon van die Vader is nie meer storms nie. Daar val alles in plek.
En as die storm stil is, kom die lewensles… Hoekom het jy kop verloor in die storm? Waar was jou fokus? Hoekom het jy my nie voor oë gehou nie? Het jy dan vergeet dat ek ook in storms in beheer is? Het jy dan vergeet dat ek die anker van jou lewe is? Hoekom het jy my nie vertrou nie?
EN die dissipels is heeltemaal verstom. Uitgeboul. Is dit moontlik dat Jesus selfs beheer het oor die dinge wat ek en jy nie kan beheer nie? Aan die begin van 2021 is dit gepas om vir vandag se gelowiges te herinner… Jesus is groter as die storms wat om jou woed. Jesus is saam met jou in die storm van jou lewe. Kan ek en jy die storm stil maak? Nee. Maar ek en jy kan in die storm die kalme besef behou dat Jesus saam met my in die storm is. En as Hy sou kies om die storm stil te maak, dan is dit goed. Maar dit is ook goed om te weet dat in hierdie storm is Jesus by my. Sy teenwoordigheid is genoeg.